Zbog stalnog rasta broja dana bolovanja u posljednje dvije godine što znatno opterećuje zdravstveni proračun, iz Hrvatskog zavoda za zdravstveno osiguranje uz redovite, najavljuju i izvanredne kontrole.



Ukupna stopa bolovanja s 2,76 u 2014. popela se na 3,18 posto u prvih šest mjeseci ove godine, što znači da je na bolovanju prosječno gotovo 47.000 osoba.



Kao jedan od mogućih razloga porasta bolovanja u HZZO-u navode zakonske izmjene iz 2013. kojima je sustav kontrole ostao bez njihovih ovlaštenih doktora. Ovlašteni doktori od 2009. do srpnja 2013. kontrolirali su ordinacije obiteljskih doktora i pregledavali medicinsku dokumentaciju. Mogli su pozvati na pregled osobu na bolovanju, kada je to bilo potrebno zbog produljenja ili zaključivanja bolovanja, a obavljali su i druge potrebne poslove i konzultacije u ordinaciji izabranog doktora. Njihovo uvođenje, kažu u HZZO-u, pokazalo je dobre rezultate, tako da se stopa bolovanja nekoliko godina uzastopno smanjivala.



No po novom Zakonu o obveznom zdravstvenom osiguranju iz 2013. izabrani je doktor jedini ovlašten za određivanje trajanja bolovanja.



